Пазакласнае мерапрыемства

# **Гульня-конкурс “За смугою стагоддзяў”**

Для вучняў 5 класа

## **Мэты**: абагульніць і замацаваць веды вучняў аб вуснай народнай

творчасці, развіваць кемлівасць і дапытлівасць, спрыяць развіццю

фантазіі, асацыятыўнага мыслення, творчых здольнасцей, выхоўваць

любоў да роднай зямлі, заахвоціць вучняў да далейшага вывучэння

народнай спадчыны

**Абсталяванне**: выстава малюнкаў да казак, беларускія ручнікі, тканая посцілка, на якой раскладзены рэчы(верацяно, рэшата, рог, збан, прас і інш.), зборнікі беларускіх народных казак,прыказак, легенд і паданняў

**П Р А Г Р А М А**

1. **Праверка дамашняга задання**
   * малюнкі да беларускіх народных казак
   * інсцэніроўка казкі “Лёгкі хлеб” на новы лад
2. **Беларускія народныя казкі**

**-** віктарына па казках

- конкурс “Чароўны куфэрак”

- абарона малюнкаў “Казачны вернісаж”

**3. Загадкі**

**-** размінка

- загадкі першай камандзе

- загадкі другой камандзе

- адгадкі ў малюнках

- адгадкі на стале

- конкурс капітанаў

1. **Прыказкі і прымаўкі**
   * конкурс “Дапоўні прыказкі і прымаўкі”
   * аўкцыён “Хто больш?”
   * конкурс “Растлумач сэнс прыказак і прымавак”
2. **Легенды** 
   * пераказ легенд
3. **Прыкметы і павер’і**
   * конкурс “Закончы прыкмету”
4. **Падвядзенне вынікаў**

**Уступнае слова настаўніка**

За шматлікія стагоддзі наш таленавіты народ стварыў найбагацейшую духоўную спадчыну—безліч цудоўных казак, загадак, прыказак, песень, легенд, жартаў і інш. Народная творчасць—няпісаная і нікім да канца не прачытаная, чароўная, мудрая кніга. Пяшчотныя, светлыя яе старонкі з мілагучнымі калыханкамі разгарнулі перад намі ў дзяцінстве нашы маці і бабулі. Пасля нас захаплялі цікавыя дзівосныя казкі. Мудрасцю і паэтычным хараством уражвалі старонкі прыказак і загадак. З паданняў і легенд паўстае перад намі гісторыя нашага народа, нашай роднай Беларусі.

Мінаюць і аддаляюцца дзесяцігоддзі, чалавецтва выходзіць на новыя рубяжы, а радкі гэтых кніг не старэюць. І будуць жыць, узбагачаць нашы розумы і сэрцы, вучыць нас дабру і справядлівасці, любові да роднага краю і свайго народа.

Сёння мы з вамі пабудзем у чароўнай краіне народнай творчасці. Нашы ўдзельнікі свята—каманда “Васількі”(каманда хлопчыкаў) і каманда “Беларусачкі” (каманда дзяўчынак). Пажадаем нашым удзельнікам поспехаў і цудоўнага настрою! Будзьце кемлівымі, вынаходлівымі і актыўнымі!

Перад пачаткам спаборніцтва вашай увазе прапануецца інсцэніроўка ўсім вядомай беларускай народнай казкі “Лёгкі хлеб”, але на новы лад.

*(Гл. ч-с “Беларуская мова і літаратура”№11/2013г.,с.64)*

Першы конкурс датычыцца аднаго з галоўных жанраў фальклору. Гэта самы любімы дзецьмі фальклорны жанр.Кожнаму пакаленню такія творы адкрывалі свет незвычайнага і прыгожага, дзе дабро заўсёды перамагае зло, дзе вышэй за ўсё ставіцца праўда, справядлівасць, сяброўства, асуджаецца хітрасць, гультайства, хлусня.

Што гэта за творы? Канечне, казкі. Я запрашаю вас у чароўную Краіну казак. Увага! Першае заданне.

**Па ўрыўках пазнайце, з якой казкі гэтыя радкі.**

1. “Калыхала дзень, калыхала другі, на трэці дзень бачыць: замест алешынкі ляжыць у калысцы хлопчык...”

(“Піліпка-сынок”)

1. “Ніколі не чулі лясныя насельнікі такога канцэрта. Забіліся ў непраходныя нетры дзікі, ласі, ваўкі і мядзведзі. Схаваліся ў дуплах вавёркі. Прыціхлі ў норках мышы. Шуганулі з дрэў птушкі.”

(“Музыкі”)

1. “У мяне галава большая, дык і розуму ў ёй больш”,- хваліўся гусак.

Індык з гэтым не згаджаўся.”

(“Пшанічны каласок”)

4.”Мінуў, можа, тыдзень ці два, злез Іван з печы, перасыпаў мак з пяском у лубянку, торбай накрыў ды пайшоў са сваім дабром за цёмны лес, у чыстае поле. Свіснуў-крыкнуў там поўным голасам—прыбягаюць да яго ўсе трое коней.”

(“Бацькаў дар”)

5.“ Дачка закруцілася ў рыбацкую сетку замест сукенкі, села на кіёк і паехала з зайцам да пана.”

(“Разумная дачка”)

6. “Жыў адзін бедны мужык. Зіму сяк-так перакідаўся, а прыйшла вясна—хоць зубы на патыліцу лажы. Адна гуска засталася, ды і тая худая...”

(“Як мужык гусей дзяліў”)

7. “Пайшлі ўшасцёх. Ішлі,ішлі і прыйшлі да двара бабы Карготы.Бачаць—на ўсіх частаколінах галовы вісяць, толькі на адной няма...”

(“Удовін сын”)

8. “Былі ў аднаго чалавека тры сыны: два разумныя, а трэці—дурны. Старэйшы сын, Сцяпан, умеў на скрыпцы іграць, сярэдні, Піліп, --на дудцы, а меншы, Іван, ні да чаго спрыту не меў: сядзеў у запечку ды лучынкі стругаў...”

(“Залаты птах”)

### Конкурс “Чароўны куфэрак”

Якія прадметы могуць знаходзіцца ў гэтым куфэрку да пэўных казак?

1. “Залаты птах” (пяро)
2. “Як Сцёпка з панам гаварыў” (сцізорык)
3. “Пшанічны каласок” (сена)
4. “Каза-манюка” (кляновы лісток)
5. “З рога ўсяго многа” (проса)
6. “Разумная дачка” (зямля)
7. “Бацькаў дар” (мак)

### Абарона выставы малюнкаў да казак “Казачны вернісаж”

##### Пераходзім да другога конкурсу.Яны развіваюць нашу кемлівасць і назіральнасць, вучаць параўноўваць, пашыраць кругагляд. І ўсё гэта робяць весела, жвава, з жартам, у форме гульні. У казках яны былі не раз сродкамі выпрабоўвання розуму герояў. У іх вядомая рэч паўстае ў нечаканым, незвычайным вобразе. Што гэта?(*загадкі*)

###### Размінка

**Загадкі для каманд. Хто хутчэй дасць адказ?**

1. Чым больш з яе бярэш, тым больш яна становіцца. (Яма)
2. У бацькоў і іхніх дзетак уся адзежына з манетак. (Рыбы)
3. Рукі-ногі ў вадзе, на спіне—дарога. (Мост)
4. З зямлі дасталі і ў зямлю закапалі. (Бульба)
5. Па зямлі ходзіць, неба не бачыць, нічога не баліць, а ўсё стогне. (Свіння)
6. Стаяць слупы бялёныя, на іх шапкі зялёныя. (Бярозы)
7. Жалезны кулак, драўляная ручка—не любіць цвіка. (Малаток)
8. Навешыныя на дрот вісяць вуха і рот. (Тэлефон)
9. Сям’я вяліка, багата, а ўсяго два локці хата. (Вулей)

### Загадкі камандзе “Васількі”

1. Адзін лье, другі п’е, а трэці расце. (Дождж, зямля, трава)
2. Вышэй за ўсіх стаіць,навокал глядзіць, люльку курыць. (Комін)
3. Хоць у капелюшы, але галавы не мае. (Грыб)
4. Не куст, а з лісточкамі, не галава, а розум мае. (Кніга)
5. Хоць побач ідзе, а рукамі не возьмеш. (Цень)
6. Нашу іх многа год, а ліку не маю. (Валасы)
7. Аўца стаіць, воўна дрыжыць. (Асіна)
8. Кабыла бела ўсе дровы паела. (Печ)
9. Хата рагата, вакон багата, як улезеш—не вылезеш.

### Загадкі камандзе “Беларусачкі”

1. Пад шклом сядзіць, у адзін бок глядзіць. (Компас)
2. Сярод лесу жар гарыць. (Рабіна)
3. Сам вада і па вадзе плавае. (Лёд)
4. Тоўсты тонкага паб’е, толькі што-небудзь прыб’е. (Малаток і цвік)
5. З зямлі і дзіця падніме, а праз хату і сілач не перакіне. (Пяро)
6. У ваду садзіцца, а мокрае не бывае. (Сонца)
7. Ёсць на свеце адно і для ўсіх яно нужно. (Імя)
8. Упіраючыся на берагах, ляжыць дуга на баках. (Вясёлка)
9. Вышэй аблакоў чырвоная птушка лятае. (Сонца)

**Конкурс “Адгадкі ў малюнках***”(настаўнік задае загадкі, а дзеці даюць адказ малюнкам)*

1. Што без вады плыве? (Воблака)

2.Вясной адзяваюцца, а к зіме раздзяваюцца. (Дрэвы)

3.Ляцяць без крыл, без ног, на дрэвы садзяцца. (Сняжынкі)

1. Дзень і ноч сакоча, а есці не просіць. (Гадзіннік)
2. Было жоўтым, вырасла зялёным, сонца пацалавала—зноў стала жоўтым. (Зерне, колас)
3. Гаршчок разумны, хоць сем дзірак мае. (Галава)

###### Конкурс “Адгадкі на стале” *(рэчы-адгадкі знаходзяцца на стале , патрэбна, як мага хутчэй адгадацьў і забраць рэч-адказ на свой стол)*

1. Стаіць дуб, а пад дубам дзеці. (Бульба)
2. Што за дрэва, што ўдзень па адным лістку асыпаецца? (Каляндар)
3. Усіх апранае, а сама голая. (Іголка)
4. Сарока-белабока да хаты прыляцела, у парозе села,з-за мяжы і ўсёй краіны прынесла навіны. (Газета)
5. Мыш у нары, а хвост на двары. (Цыбуля)
6. Худ канёк, а ўсё возера выпіў. (Лыжка)
7. Ляжыць паленца, а ўнутры сэрца. (Аловак)
8. У вадзе нараджаецца, а вады баіцца. (Соль)
9. Што за коннік у сядле, ногі –за вушамі? (Акуляры)

### Конкурс капітанаў

1.Твар пахучы, хвост калючы. (Ружа)

2.Рыбка бялява хвосцікам віляла, лясы ламала, горы стаўляла. (Каса)

3.Усіх нас корміць, а есці не просіць. (Зямля)

4.Ніхто яе не палохае, а яна дрыжыць. (Асіна)

5.Новая пасудзіна, а ўся на дзірках. (Рэшата)

6.Не разаб’еш гаршчочка—не з’ясі і кашы. (Арэх)

1. Хата рагата, вокан багата, як улезеш--не вылезеш. (Рыбацкая сетка)
2. Што любіш—таго не купіш, а чаго не любіш—не прадасі. (Маладосць і старасць)
3. Не брэша, не кусае, а ў хату не пускае. (Замок)

Хочацца мне, каб вы самі здагадаліся, аб чым пойдзе гаворка далей. Слухайце і думайце...

Жылі-былі двое суседзяў. Абодва на зямлі працавалі, улетку адпачынку не ведалі, бо вядома: каб хлеб мець, трэба зямліцу глядзець. Працуюць ад цямна да цямна, бо ведаюць: хто рана ўстае, таму бог дае; праца не паганіць чалавека, а корміць і поіць. Здагадаліся? (*прыказкі)*Прыказкі і сёння здзіўляюць сваёй мудрасцю,глыбінёй думкі і павучальнасцю.

###### Конкурс “Дапоўні прыказкі ”

1. Калі топішся , (то і за саломку схопішся)
2. Хлуснёй багатым (не будзеш)
3. Мякка сцеле, (ды цвёрда спаць)
4. Слова, як птушка: (вылеціць—не зловіш)
5. Чужым розумам (не пражывеш)
6. На чужым гарбу (у рай не заедзеш)
7. Ладзь калёсы зімой , (а летам сані)
8. Як гукнеш, (так і адзавецца)
9. Яблык ад яблыні (далёка не падае)
10. Хто пытае , (той не блудзіць)
11. Чужым багаццем (сытым не будзеш)

### Аўкцыён “Хто больш?”

#### Каманды па чарзе называюць прыказкі

### Конкурс “Растлумач сэнс прыказак ”

1.Што ўмеем, тое за плячыма не носім.

2.Хто каго любіць, той таго чубіць.

3.І шавец, і жнец, і на дудзе ігрэц.

4.На языку мёд, а пад языком лёд.

5.Не лятай высока, бо нізка сядзеш.

6.Дзіравы мяшок ніколі не напоўніш.

7.Адна галава добра, а дзве яшчэ лепш.

8.У адно вуха ўпусціць, а ў другое выпусціць.

Як у чароўным люстэрку адбілася ў іх сівая даўніна. Старажытныя ўяўленні пра паходжанне свету, зямлі, пра гістарычныя падзеі, пра паходжанне назваў вёсак і гарадоў, рэк ,азёр апавядаюць яны нам . Што гэта?(*легенды)*

Раскажам некаторыя з іх. Пры пераказе ўлічваецца выразнасць, эмацыйнасць, дакладнасць зместу, адсутнасць рускіх слоў.

*( Вучні пераказваюць легенды )*

Зараз правядзём апошні конкурс—прыкметы і павер’і*.* Гэта невялікая часцінка духоўнага народнага скарбу. Многае знікла без следу, і толькі дзякуючы руплівым збіральнікам гэтыя зярняткі народнай мудрасці захаваліся да нашых дзён. Яны сведчаць пра незвычайную ўважлівасць нашых продкаў, іх фантазію, жаданне спасцігнуць незразумелае, таямнічае.

**Конкурс“Закончы прыкмету”**

Многа снегу—(многа хлеба)

Грак на гары—(вясна на двары)

Май дажджлівы—(год урадлівы)

Ноч без расы—(дзень з дажджом)

Вясёлка пасля дажджу—(на добрае надвор’е)

Моцна парыць—(на дождж)

Сухі і цёплы верасень—(на познюю зіму)

Зіма снежная—(лета дажджлівае)

Шэрань на дрэвах—(да марозу), туман—(да цяпла)

Увечары трашчаць конікі—(на добрае надвор’е)

Трайная вясёлка ў час дажджу—(увесь тыдзень будзе дождж)

Ластаўкі нізка лятаюць—(дождж будзе)

Падвядзенне вынікаў. Слова журы. Узнагароджванне .

Слова настаўніка

Вось і скончылася наша свята. Ніколі не забывайце, дзеці, пра гэтую багатую спадчыну, шануйце яе, вывучайце.

Як сказаў пісьменнік Максім Гарэцкі “Народная творчасць наогул, а беларуская творчасць увасобку—гэта мора, якое хавае ў сабе незлічоныя скарбы, толькі трэба ўмець гэтыя скарбы дастаць”

Паслухайце цудоўны верш беларускага паэта Ніла Гілевіча:

Вам, маладым будаўнікам і творцам,

Каб меншыя цярпець няўдачы-страты,

У наш вучоны век я раю моцна:

Чытайце казкі, хлопцы і дзяўчаты.

Навукі мудрай – край там нечапаны!

Таму й кажу вам: у жыцця на старце—

Чытайце казкі, хлопцы і дзяўчаты!

Старыя казачкі часцей чытайце!